

ΠΕΙΡΑΜΑΤΙΚΟ ΓΥΜΝΑΣΙΟ

ΠΑΝΕΠΙΣΤΗΜΙΟΥ ΠΑΤΡΩΝ

*ΝΕΟΕΛΛΗΝΙΚΗ* ΛΟΓΟΤΕΧΝΙΑ

της Γ΄ Γυμνασίου

Τμήμα: Γ2

Α΄ τετράμηνο

Σχ. Έτος: 2020-2021

ΥΠΕΥΘΥΝΗ ΚΑΘΗΓΗΤΡΙΑ:

Μαίρη Σιδηρά

ΟΝΟΜΑ ΜΑΘΗΤΗ:

**Του γεφυριού της Άρτας**

*Η παραλογή αυτή είναι ένα από τα γνωστότερα και ωραιότερα δημιουργήματα της λαϊκής μούσας και στηρίζεται σε μια μακραίωνη παράδοση σχετική με τη θεμελίωση μεγάλων έργων. Από τους αρχαίους ακόμα χρόνους υπήρχε η δοξασία ότι, για να στερεωθεί και να προφυλαχθεί από κάθε κίνδυνο ένα κτίσμα, έπρεπε να θυσιαστεί στα θεμέλιά του κάποιο ζωντανό πλάσμα. Το γεφύρι της Άρτας, ένα έργο τόσο δύσκολο και θαυμαστό για την εποχή του, ενέπνευσε το ομώνυμο δημοτικό τραγούδι και πλούτισε την παράδοση με τον δικό του θρύλο. Παραλλαγές του τραγουδιού, που αναφέρονται και σε άλλα γεφύρια ή οικοδομήματα, υπάρχουν όχι μόνο στην Ελλάδα, αλλά και σε όλη την περιοχή των Βαλκανίων. Το κείμενο που ακολουθεί είναι η κερκυραϊκή παραλλαγή «Του γεφυριού της Άρτας», από την έκδοση του Νικολάου Γ. Πολίτη* Εκλογαί από τα τραγούδια του ελληνικού λαού (1914).

Σαρανταπέντε μάστοροι κι εξήντα μαθητάδες

Γιοφύρι-ν-εθεμέλιωναν στης Άρτας το ποτάμι.

Ολημερίς το χτίζανε, το βράδυ εγκρεμιζόταν.

Μοιριολογούν οι μάστοροι και κλαιν οι μαθητάδες:

«Αλίμονο στους κόπους μας, κρίμα στις δούλεψές μας, **(5)**

ολημερίς να χτίζουμε, το βράδυ να γκρεμιέται!»

Πουλάκι εδιάβη κι έκατσε αντίκρυ στο ποτάμι,

δεν εκελάηδε σαν πουλί, μηδέ σαν χελιδόνι,

παρά εκελάηδε κι έλεγε, ανθρωπινή λαλίτσα:

«Α δε στοιχειώσετε άνθρωπο, γιοφύρι δε στεριώνει∙ **(10)**

και μη στοιχειώσετε ορφανό, μη ξένο, μη διαβάτη,

παρά του πρωτομάστορα την όμορφη γυναίκα,

πόρχεται αργά τ’ αποταχύ[[1]](#footnote-1) και πάρωρα[[2]](#footnote-2) το γιόμα».

Τ’ άκουσε ο πρωτομάστορας και του θανάτου πέφτει.

Πιάνει, μηνάει της λυγερής με το πουλί τ’ αηδόνι: **(15)**

Αργά ντυθεί, αργά αλλαχτεί, αργά να πάει το γιόμα,

αργά να πάει και να διαβεί της Άρτας το γιοφύρι.

Και το πουλί παράκουσε κι αλλιώς επήγε κι είπε:

«Γοργά ντύσου, γοργά άλλαξε, γοργά να πας το γιόμα,

γοργά να πας και να διαβείς της Άρτας το γιοφύρι». **(20)**

Να τηνε κι εξανάφανεν[[3]](#footnote-3) από την άσπρη στράτα.

Την είδ’ ο πρωτομάστορας, ραγίζεται η καρδιά του.

Από μακριά τους χαιρετά κι από κοντά τους λέει:

«Γεια σας, χαρά σας, μάστοροι και σεις οι μαθητάδες,

μα τι έχει ο πρωτομάστορας κι είναι βαργωμισμένος;[[4]](#footnote-4) **(25)**

-Το δαχτυλίδι τόπεσε στην πρώτη την καμάρα,

και ποιος να μπει και ποιος να βγει το δαχτυλίδι να ’βρει;

-Μάστορα, μην πικραίνεσαι κι εγώ να πα’ στο φέρω,

εγώ να μπω, κι εγώ να βγω, το δαχτυλίδι νά βρω».

Μηδέ καλά κατέβηκε, μηδέ στη μέση επήγε∙ **(30)**

«Τράβα, καλέ μ’, τον άλυσο, τράβα την αλυσίδα,

τι όλον τον κόσμο ανάγειρα και τίποτες δεν ήβρα».

Ένας πιχάει[[5]](#footnote-5) με το μυστρί, κι άλλος με τον ασβέστη,

παίρνει κι ο πρωτομάστορας και ρίχνει μέγα λίθο.

«Αλίμονο στη μοίρα μας, κρίμα στο ριζικό μας! **(35)**

Τρεις αδερφάδες είμαστε, κι οι τρεις κακογραμμένες,

η μια ’χτισε το Δούναβη, κι η άλλη τον Αφράτη,

κι εγώ η πλιο στερνότερη της Άρτας το γιοφύρι.

Ως τρέμει το καρυόφυλλο,[[6]](#footnote-6) να τρέμει το γιοφύρι,

κι ως πέφτουν τα δεντρόφυλλα, να πέφτουν οι διαβάτες. **(40)**

-Κόρη, το λόγον άλλαξε κι άλλη κατάρα δώσε,

πόχεις μονάκριβο αδερφό, μη λάχει και περάσει».

Κι αυτή το λόγον άλλαξε κι άλλη κατάρα δίνει.

«Αν τρέμουν τα’ άγρια βουνά, να τρέμει το γιοφύρι,

κι αν πέφτουν τ’ άγρια πουλιά, να πέφτουν οι διαβάτες, (**45)**

τι έχω αδερφό στην ξενιτιά, μη λάχει και περάσει».

**ΠΡΟΣ ΕΠΕΞΕΡΓΑΣΙΑ**

**ΘΑ ΓΡΑΨΕΤΕ ΣΥΝΟΛΙΚΑ ΔΥΟ ΘΕΜΑΤΑ, ΕΠΙΛΕΓΟΝΤΑΣ ΑΝΑΜΕΣΑ ΣΤΑ ΕΡΩΤΗΜΑΤΑ 1, 2 (ΟΜΑΔΑ Α΄) ΚΑΙ 3, 4 (ΟΜΑΔΑ Β’)**

**ΟΜΑΔΑ Α**

1. Να σχολιάσετε τον συμβολικό και λειτουργικό ρόλο του αηδονιού στην παρατιθέμενη παραλογή.

***Μονάδες 6***

***ή***

1. Στ. 10-13: «*Α δε στοιχειώσετε άνθρωπο, γιοφύρι δε στεριώνει∙/ και μη στοιχειώσετε ορφανό, μη ξένο, μη διαβάτη,/ παρά του πρωτομάστορα την όμορφη γυναίκα,/ πόρχεται αργά τ’ αποταχύ και πάρωρα το γιόμα*.»: Να εντοπίσετε και να καταγράψετε ορισμένα χαρακτηριστικά γνωρίσματα της δημοτικής ποίησης στους συγκεκριμένους στίχους.

***Μονάδες 6***

**ΟΜΑΔΑ Β**

1. Αντιπροσωπεύει την έννοια του τραγικού ο Πρωτομάστορας; Σχολιάστε ελεύθερα, επιστρατεύοντας τις γνώσεις και τις απόψεις σας.

***Μονάδες 8***

***ή***

1. Εάν, την ύστατη στιγμή, ο Πρωτομάστορας άλλαζε γνώμη και τραβούσε την αλυσίδα, ποια θα ήταν η μοίρα του γεφυριού και του «στρατού» των μαστόρων και μαθητάδων του; Γράψτε ένα κείμενο δημιουργικής φαντασίας, στο οποίο θα πραγματεύεστε το ανωτέρω ερώτημα, υποδυόμενοι έναν ασήμαντο μάστορα που έζησε τον παρ’ ολίγο εντοιχισμό και τη σωτηρία της Λυγερής.

***Μονάδες 8***



**ΚΑΛΗ ΕΠΙΤΥΧΙΑ, ΠΑΙΔΙΑ!!!**

1. Αποταχύ: νωρίς το πρωί. [↑](#footnote-ref-1)
2. Πάρωρα: πριν από την ώρα. [↑](#footnote-ref-2)
3. Εξανάφανεν: φάνηκε να έρχεται. [↑](#footnote-ref-3)
4. Βαργωμισμένος: στενοχωρημένος, δύσθυμος. [↑](#footnote-ref-4)
5. Πιχάει: σοβατίζει [↑](#footnote-ref-5)
6. Καρυόφυλλο: το φύλλο της καρυδιάς. [↑](#footnote-ref-6)